b'\n_START_ARTICLE_\nNavadni glog\n_START_SECTION_\nOpis\n_START_PARAGRAPH_\nSkorja na deblu je pepelnato siva in gladka, pozneje temno rjava in drobno razpokana. Koreninski sistem je plitev. Mladi poganjki so rde\xc4\x8dkasto rjavi in sprva rahlo dlakavi, pozneje pa goli z 0.6 do 1.5 cm dolgimi trni._NEWLINE_Liste ima dolge od 3-5 cm, zgoraj so \xc5\xbeivo zeleni in ble\xc5\xa1\xc4\x8de\xc4\x8di, spodaj sivozeleni in v\xc4\x8dasih ob \xc5\xbeilah rahlo dlakavi._NEWLINE_Cvetovi so dvospolni, do 1.5 cm \xc5\xa1iroki, beli ali rahlo ro\xc5\xbenati, po 5-10 zdru\xc5\xbeeni v socvetja. Cvetovi so 5-\xc5\xa1tevni, imajo 20-25 pra\xc5\xa1nikov z \xc5\xbeivo rde\xc4\x8dimi pra\xc5\xa1nicami, pesti\xc4\x8d ima 2 ali 3, redko 1 vrat._NEWLINE_Iz oplojenih cvetov se razvijejo do 12 mm dolgi, jaj\xc4\x8dasti, skoraj okrogli plodovi rde\xc4\x8de barve - gloginje. Te imajo mokast, kislo-trpek okus in so bogate z vitaminom C ter karotenom. Vsebujejo tudi veliko Sladkorja, limonske kisline, pektina, \xc4\x8dreslovine in drugih sestavin._NEWLINE_Plod vsebuje 2-3 trde, rjave, do 5 mm dolge ko\xc5\xa1\xc4\x8dice.\n_START_SECTION_\nRasti\xc5\xa1\xc4\x8de\n_START_PARAGRAPH_\nGlog dobro raste med drugim grmovjem, ob robovih gozda, polja, po planinah in ravninah, pogosto ga zasadijo za \xc5\xbeive meje. Najraje ima s hranili bogata tla, kjer temperaturna nihanja niso prevelika. Prena\xc5\xa1a tudi revnej\xc5\xa1a tla. Ne ustrezajo mu najbolj su\xc5\xa1na rasti\xc5\xa1\xc4\x8da, na katerih ga zamenjuje enovratni glog.'